**Пројектни задатак**

**за извођење радова на изградњи „PUMPTRACK“ полигона и Трим стазе на Ртњу**

Предмет овог пројектног задатка јесте извођење радова „PUMPTRACK“ полигона и трим стазе у насељу Ртањ, општина Бољевац, КП 6114 КО Мирово.

Пројекат је потребно извести у складу са Идејним пројектом „PUMPTRACK“ полигона и Трим стазе на Ртњу.

**Општи подаци о локацији**

На основу увида у евиденцију катастра непокретности, планирани захват у простору предвиђен је на катастарској парцели број 6114 КО Мирово. КП 6114 КО Мирово, површина 351534 м,село Ртањ, општина Бољевац. Катастарска парцела уписана је у евиденцију катастра непокретности као пољопривредно земљиште које се користи као пашњак. Непосредно је уз локални пут чиме се обезбеђује директан приступ планираном рекреативном садржају. На подручју где је предвиђена изградња и смештај PUMPTRACK“ полигона тренутно је површина под травом и у паду је ка улици (на КП 6550 КО Мирово) са којом се граничи.

**Општи опис полигона „PUMPTRACK“**

**„PUMPTRACK“** је спортски објекат састављен од заобљених избочина и завоја који су међусобно ритмички повезани у кружну целину. Динамичност **„PUMPTRACK“** полигона омугућава разнолико и забавно, али истовремено и сигурно бициклистичко искуство и на најмањим површинама. Асфалтни полигон примерен је за све величине бицикала, ролера, котураљки и ромобила. Асфалтни **„PUMPTRACK“** полигон је конципиран на начин, да се у највећој мери прилагоди облику разположиве површине. Полигон, који формира троугаоне облике од асфалтних површина обликује на месту захвата и делове зелених површина, као и зелена острва. Удео асфалтираних возних површина био би цца 241 м2, на укупно цца 581 м2 укупне површине. Остатак је зелена површина. Полигон осим завоја, чине једноструке, двоструке и троструке грбе,неправилно формиране уздуж трасе висине од цца 0,3 – 0,8 м, које витопере трасу у смислу попречних елемената. У оквиру полигона изводи се површински одвод атмосферске воде дренажним системом који чине два шахта и цеви са изливом у постојећи канал који се налази уз суседну саобраћајницу. Полигон још чини приступна стаза, инфотабла и клупе. Главна табле поставља се на локацији уласка у подручје **„PUMPTRACK“** полигона. Главна табла има графички приказ терена и бициклистичких објекта. Исто тако приказује и даје остале корисне информације у смислу захтевности, опис коришћених симбола и упозорења на стази и изван стазе, правила понашања, телефонске бројеве надлежних служби и остале корисне информације. Предвиђен је познати принцип означавања захтевности стаза (као на скијашким стазама).

Организација радова на уређењу стаза на подручју **„PUMPTRACK“** полигона врло је важна, па се морају квалитетно и прецизно извести припремни радови на планирању и припреми приступа зони захвата, припреми депонија материјала, како се не би угрозила животна средина и проузроковала штета на инфраструктури.

Исти претпостављају;

1. Организовано чишћење подручја захвата, прикупљање отпада, одвоз на депонију,

2. Организовано извођење радова са одговарајућом техником у циљу спречавања колизије у довозу и одвозу материјала, организовање привремених депонија са безбедним приступом радне снаге, механизације и возила.

3. Враћање у првобитно стање околних површина након изведених радова на уређењу бициклистичког полигона на подручју захвата.

Све радове изводити у непосредном договору са инвеститором, лицем које врши стручни надзор и другим надлежним службама.

**Општи опис Трим стазе**

Планирано је формирање Трим стазе на КП 6114 КО Мирово, општина Бољевац, у циљу обогаћивања туристичке понуде и повећања броја рекреативних садржаја планине Ртањ. Будућа трим стаза погодна је за коришћење у свим временским условима и за све структуре и узраст посетилаца.

Стаза која је трасирана простирала би се кроз (претежно) зимзелену шуму дужине око 1300-1400 метара. То даје посебну атрактивност, обзиром да је стаза на цца 500мнв. Стаза је кружна, са две паралелне траке постављене на међусобној удаљености 3-6м. Трим стази се приступа са главне пешачке и колске саобраћајнице преко две приступне стазе поред којих је планирано постављање инфо-табли и путоказа. Дуж стазе планирано је формирање 10 „препрека“ тј анимационих станица са растојањем између појединих станица од 150 до 200 метара. За свих 10 станица предвиђене су справе од дрвета, информативне табле са објашњењем задатка како се справе користе. Поред 10 табли са описом извођења вежбе, планирано је и постављање две веће - информативне, једна од њих би садржала кратак опис стазе, док би друга приказивала вежбе обликовања које се раде пре и после коришћења трим стазе. Планирано је и постављање одговарајућих корпи за отпатке. Планирани радови подразумевају трасирање стазе са израдом извођачке техничке документације, сечу грана и мањег растиња, ископ земље, насипање, израду стазе, ископ канала за заштиту стазе од атмосферских падавина, откопавање шкарпе, постављање облица од боровог рудног дрвета обима од 15 до 18 цм дуж стазе и учвршћивање са багремовим кочићима дужине 60 цм, оивичавање стазе, насипање тампон слоја каменог агрегата одговарајуће фракције у дебљини од 10 цм, сабијање стазе ваљком, обрада дрвене грађе и израда препрека (станица) на стази по техничкој документацији, постављање ситног шљунка, песка и малче као завршног слоја, постављање справа за „станице“ / вежбалиште и постављање инфо табли.

Наведене радове потребно је извести у складу са Законом о планирању и изградњи као и подзаконским актима и правилима струке.